Gandia acull una nova edició de la iniciativa 'Levántate Corriendo'
08 agost 2024

## Gandia acull una nova edició de la iniciativa 'Levántate Corriendo'08 agost 2024Última actualització: 09 agost 2024

![](../gestion/img/204634c97bdfff155422005c653a02a6a0954ef8dd1a6f46305d5c48675f232b.jpg)  
  

La **regidora de Turisme, Balbina Sendra**; l'**edil d'Esports, Jesús Naveiro**, i la **presidenta del Club de Córrer El Garbí, Lourdes Vidal**, han presentat hui una nova edició del programa **'Levántate Corriendo'**.  
  
La iniciativa consisteix en diversos dies d'entrenament en què els participants faran **rutes d'entre 8 i 9 quilòmetres**. _"No cal tindre una excel·lent condició física per fer-les, ja que tots els recorreguts seran d'una dificultat baixa"_, ha assenyalat Naveiro, qui ha afegit que _"a més, independentment del seu ritme de carrera, cap de les persones inscrites es quedarà sola en cap moment, perquè sempre hi haurà algun membre del Garbí per acompanyar-les"_.  
  
Sobre la proposta, la regidora ha esmentat que _"és una altra raó perquè la gent de fora vinga a Gandia i es tracta d'un projecte que dinamitza el municipi"_ i ha destacat aquesta simbiosi que hi ha entre la regidoria d'Esports i el departament de Turisme.  
  
Per part seua, la presidenta del Club ha comentat que _"a tots els corredors els agradaria que les ciutats que visiten els mostraren llocs per continuar practicant el seu esport mentre fan turisme"_, i ha afegit que es tracta de l'oportunitat perfecta per promocionar-ne d'altres esdeveniments com la Mitja Marató & 10K Ciutat de Gandia i la Sant Silvestre.  
  
Pel que fa als horaris, **totes les eixides seran des de la rotonda del Club Nàutic de la platja (Passeig Maritim Neptú, núm. 2) a les 8.30 hores i, a excepció del 10 d'agost, es duran a terme cada dissabte d'entre el 13 de juliol i el 17 d'agost**.  
  
Tal com ha explicat l'edil, cada camí estarà guiat per diversos membres del club organitzador i recorrerà _"paisatges i llocs extraordinaris i emblemàtics de la ciutat com l'Alqueria del Duc, el port de Gandia, la platja de Venècia, etc."_.  
  
Pel que fa als preus, **les inscripcions de cada ruta per separat costen 4 euros, mentre que apuntar-se a totes costa 11 euros**. L'import inclou el servei d'avituallament amb fruita i aigua, assegurança d'accidents, guia i samarreta.  
  
La gent interessada a **apuntar-s'hi** pot fer-ho **a la** [**pàgina web del Club**](https://ccelgarbi.org/)﻿, on també hi ha més informació sobre cadascuna de les rutes.